Občianske združenie Jarovnice
Hodnotiaca správa o činnosti
rok 2017

Základom činnosti združenia je vzťah človeka k človeku (osobný kontakt) a to formou:
- práce v malých skupinách, krúžkoch (pomoc mládeži aktívne využívať voľný čas a talenty),
- školenia, prednášky, besedy (formácia vedúcich),
- vzdelávanie - prevencia, sebarealizácia,
- formovanie mládeže na ceste spoločenského rastu a duchovná formácia,
- sexuálna, zdravotnícka výchova a obslužné činnosti chorým, pomoc rodinám,
- činnosť prispievajúca k etnickej znášanlivosti a tolerancii,
- vzťah k životnému prostrediu a pod.
Rok 2017 bol rokom, v ktorom sme sa snažili, aby všetky tieto činnosti, na ktoré je naše Združenie zamerané, boli prostredníctvom rôznych podujatí a aktivít napĺňané. Naša misijná činnosť sa skladá z troch oblastí – pastoračnej, edukačnej a sociálnej. 
Pastoračná oblasť zahŕňala pravidelné rozdávanie Eucharistie starým a chorým občanom v obci a v osade počas sviatkov a nedieľ. Snažili sme sa duchovne formovať aj deti, mládež a dospelých prostredníctvom prípravy k sviatostiam – hlavne krstov, 1. sv. prijímania, birmovania a manželstva. Pripravovali sme s deťmi a mladými v dedine aj v osade odpustové a vianočné akadémie a muzikály. Viedli sme lektorské stretnutia pre lektorov a aktivačných pracovníkov, ako aj stretnutia so ženami z dediny a z osady, kde sme sa venovali rôznym témam na podklade príbehov zo Svätého Písma. V osade sme viedli podomovú návštevu troch kaplniek Panny Márie Zázračnej medaily, ktoré sa týždenne odovzdávajú vždy novým rodinám. Pri týchto kaplnkách sa rodina každý večer stretáva pri modlitbe. Zúčastnili sme sa z veriacimi z farnosti (dediny, osady) na púti Rádia Lumen v Krakowe, ako aj na rómskej púti v Gaboltove. Zorganizovali sme aj rôzne prednášky, duchovné obnovy a modlitbové aktivity. Pastoračná činnosť zahŕňala aj starostlivosť o rómsky kostol – pranie, žehlenie, výzdoba, či spoluprácu s Farským úradom pri detských sv. omšiach, odpustoch, miništrantských stretnutiach, procesiách, sviatkoch Božieho Tela a sviatkoch Panny Márie, kedy jej socha putuje po osade, ako spolupráca aj pri príprave k sviatostiam a pod.. 
Do edukačnej oblasti patria voľno-časové aktivity s deťmi a mládežou, ktoré sme počas týždňa denne vykonávali. Ide hlavne o krúžok šikovných rúk, spevácky a gitarový krúžok, tanečný krúžok, krúžok počítačov a angličtiny, divadelný krúžok a krúžok s malými deťmi. Podporovali sme aj tento rok dobrovoľníctvo, zorganizovali za pomoci rómskych dobrovoľníkov súťažný deň, či deň detí. Absolvovali sme poznávacie výlety, vystupovali sme s divadlom a tancom, muzikálom. Aj tento rok sme prijali na prax študentov vysokých škôl a tým aj naďalej podporujeme aj medzikultúrnu komunikáciu, odbúravanie predsudkov, eliminujeme a predchádzame rôznym formám diskriminácie. Prednášali sme na rôznych konferenciách a prizvaných prednáškach a spolupracovali so základnými školami v obci a s vysokými školami SR a ČR. Pomáhali sme ZŠ s MŠ Jarovnice 464 s lyžiarskym výcvikom. S mladými sme sa zúčastnili na rôznych súťažiach a festivaloch. Cez rôzne doučovania a poradenstvo sme podporovali aj dovzdelávanie a formáciu dospelých a mladých Rómov. Zúčastňovali sme sa na stretnutiach s rôznymi organizáciami podporujúcimi vzdelanie a inklúziu Rómov (platforma SAVORE, Úsmev ako dar, Grécko-katolícke rómske pastoračné centrum Čičava, projekt BARARAS, Rada pastorácie Rómov pri KBS Košice a pod.).
Sociálna oblasť zahŕňala pravidelné základné sociálne poradenstvo pre obyvateľom Jarovníc – Rómov, ale aj Slovákov. Humanitárnou pomocou, ktorú pravidelne dostávame od jednotlivcov z Bratislavy a okolia sme aj tento rok pomohli mnohým rómskym a slovenským rodinám. Spolu to bol okolo 160 rodín. Umožnili sme 25-tim nezamestnaným, aby si prostredníctvom nášho Združenia odpracovali 64 hodín a mohli získať aktivačný príspevok. V rámci akreditácie špecializovaného poradenstva sme niektorým zamestnaným v Jarovniciach poskytli supervíziu. Mnohým rodinám a jednotlivcom sme poskytli základné sociálne poradenstvo v oblasti administratívnej pomoci, zdravotnej dokumentácie, komunikácie s úradmi a lekármi, právnej pomoci – v oblasti pracovného, občianskeho a trestného práva, poradenstvo pri ochrane slobôd a práve pri práci, či zdravotnej starostlivosti, poradenstvo v oblasti zneužívania a obchodovania, či tzv. čiernej alebo nútenej práce, či poradenstvo v komunikácii a duchovnom vedení a  pod.. Naša práca bola v r. 2017 často terénnou a komunitnou sociálnou prácou, v rámci ktorej sa pracovalo s jednotlivcami, rodinami, ale aj celou komunitou.
K 31.12.2017 bol  podľa Štatistického úradu SR stav obyvateľstva v Jarovniciach 6443 obyvateľov, z toho 3321 žien.[footnoteRef:2] V roku 2016 bol stav obyvateľstva 5831 obyvateľov, z ktorých 4 879 boli Rómovia a 2700 z nich tvorili deti do 18 rokov.[footnoteRef:3] Naše Občianske združenie Jarovnice – jej 14 členov a 27 dobrovoľníkov, sa aj počas roka 2017 venovalo nielen Rómom, ale aj Slovákom žijúcim v tejto obci a svojimi aktivitami sa snažilo prispievať k tolerancii. Činnosť Združenia sa vykonávala predovšetkým priamo v rómskej osade Jarovnice, v Pastoračnom centre, ktoré je pri rómskom kostole Panny Márie Fatimskej v rómskej osade, ako aj v Pastoračnom centre, ktoré je v dedine č. d. 80, v kultúrnom dome Jarovnice, ale realizovala sa aj v okolitých dedinách a mestách (hlavne medzikultúrne stretnutia a vystúpenia, či výlety – Košice, Nižná Šebastová, Gaboltov, Bijacovce a pod.). [2:  Zdroj: Štatistický úrad Slovenskej republiky, Pohyb obyvateľstva, obecná štatistika. Dostupné na: https://slovak.statistics.sk/wps/portal/ext/themes/demography/population/indicators/ ]  [3:  Evaluation of the council of Europe and European Union Join Programme „Romed“: Case study Jarovnice, 2016, s. 1. Dostupné na: http://coe-romed.org/sites/default/files/Case%20Study_Jarovnice.pdf ] 

	V roku 2017 sme nerealizovali nijaký väčší projekt a zamerali sme sa na medializáciu našej činnosti – založili sme facebookovú schránku Sestry CJ Jarovnice, kde pravidelne informujeme o aktivitách O.Z. Jarovnice. Zároveň sa v novembri 2017 odvysielali rozhovory so sestrami a spolupracovníkmi O.Z.Jarovnice z radov Rómov i Slovákov z Jarovníc v relácii Doma je doma na TV LUX. Sestry CJ Jarovnice oživili spiace O.Z.Jarovnice a v r. 2008 sa stali dobrovoľníčkami a v r. 2009 členkami Združenia. Od r. 2011 priamo pôsobia v obci Jarovnice a zastrešujú celú činnosť Združenia. Vykonávajú administratívu, píšu a vedú projektovú dokumentáciu, organizujú všetky činnosti, starajú sa o finančnú stránku a zabezpečujú chod Združenia vo všetkých jeho smeroch. V Združení od r. 2011 garantujú a vedú základné sociálne poradenstvo a jedna z členiek je od r. 2016 štatutárnym orgánom Združenia. Svoju dobrovoľnícku činnosť v O.Z.Jarovnice vykonávajú sestry popri svojich hlavných zamestnaniach, bezplatne a vo svojom voľnom čase. Za každou z nasledujúcich činností sestry Congregatio Jesu stoja:

· 1.1.2017 sa v Kultúrnom dome Jarovnice uskutočnilo predpremiérové vystúpenie hudobno-dramatického pásma BARARAS, ktoré organizovala rómska skupina F6 a Grécko-katolícke rómske pastoračné centrum v Čičave a do ktorého sa zapojil aj náš mládežnícky zbor Romane Jilé pod vedením s. Ráchel Chovancovej CJ. Sestry CJ ubytovali organizátorov a v spolupráci s Farským úradom Jarovnice pripravili dobrovoľníčky O.Z.Jarovnice účastníkom občerstvenie. Dramatické pásmo podporovalo a podporuje spájanie slovenského a rómskeho národa.
· 8.1.2017 sa v rímsko-katolíckom kostole vo farnosti Svätej rodiny v Košiciach uskutočnilo vystúpenie vianočného muzikálu detí a mladých z dediny. Sestry CJ Jarovnice nacvičili v spolupráci s kantorkou S. Ružbarskou vlastný muzikál, ktorý v Košiciach zahrali. Muzikál mal názov „Kométa“ a zapojilo sa do neho 27 detí a mladých. V spolupráci s Farským úradom a rodinami bolo možné vystúpiť aj v Košiciach.
· 15.1.2017 sa pod vedením sestier CJ Jarovnice konala v dedine odpustová akadémia k sv. Antonovi Pustovníkovi, v ktorej účinkovali mladí Jarovničania.
· každý týždeň počas roka, okrem prázdnin, sa 8-10 žien z dediny stretávali v kaplnke sestier Congregatio Jesu, aby sa zamýšľali nad životom ženy – matky, manželky, nevesty a priateľky formou Lectio divina.
· 16.1.2017 sa v rómskom kostole uskutočnilo stretnutie s rómskymi rodinami, ktoré viedli sestry Congregatio Jesu. 11 rómskych rodín sa cvičilo v manželskej komunikácii a príkladmi zo Svätého Písma sa upevňovalo vo svojom manželskom živote.
· 18.1.2017 sa rómski animátori a dobrovoľníci zúčastnili so sestrami Congregatio Jesu – s. Ráchel Chovancovou, s. Silviou Zábavovou a s. Antóniou Rusnákovou na plánovacom a zároveň reflexívnom stretnutí pri bowlingu na Drienici.
· každú stredu v roku 2017 sa sestry Congregatio Jesu stretávali v osade na birmovaneckých stretnutiach s 18-timi birmovancami.
· 23., 26 a 27.1. pomáhala s. Silvia Zábavová CJ pri lyžiarskom výcviku detí zo ZŠ a MŠ Jarovnice 464, ktoré viedli dvaja zamestnanci školy (jednou zo zamestnankýň bola aj s. Ráchel Chovanová).
· 29.1.2017 sa v Prešove konalo premiérové vystúpenie hudobno-dramatického pásma BARARAS, v ktorom vystúpil náš mládežnícky zbor Romane Jilé pod vedením s. Ráchel Chovancovej a na ktorom sme sa spolu s rómskymi mladými, deťmi a rodinami zúčastnili.
· 5.3.2017 traja bohoslovci z Košického seminára, ktorí sa zúčastnili na víkendovej návšteve v Jarovnickej farnosti, s nami navštívili 20 starších a chorých Rómov, ktorí každý týždeň prijímajú vo svojich domácnostiach Eucharistiu.
· 8.-10.3.2017 prebiehali v priestoroch nášho Pastoračného centra č. d. 80 dni poznávania, modlitby, hier a kreativity s deťmi a mladými z dediny (10 detí). Téma stretnutia sa niesla v duchu Fatimskej Panny Márie a s deťmi a mladými sme okrem rôznych súťaží a kreatívneho tvorenia, navštívili aj kino.
· 24.3.2019 s. Silvia Zábavová prijala pozvanie a prednášala v DeD Mlynky na tému: Človek Róm.
· 1.4.2019 sme hostili na workshope pre našich rómskych mladých a detí z voľno-časových aktivít umelecké a tanečné teleso ATAK. Po spoločne strávených chvíľach v osade aj pri obede, sa 10-ti tanečníci z ATAKu ujali tanečného workshopu s rómskymi mladými v kultúrnom dome Jarovnice. Deň sme zavŕšili spolu so 40-timi rómskymi a slovenskými manželskými pármi a dobrovoľníkmi O.Z.Jarovnice na ich predstavení o Zdenke Šelingovej v Prešove
· apríl sa niesol v duchu nacvičovania živej krížovej s mladými a deťmi v osade, ktorá sa konala 14.4.2017 v rómskom kostole a nacvičovaním vlastného veľkonočného muzikálu, ktorý mal vo farskom kostole premiéru 13.4.2017 a ktorý sa v ten istý deň odohral aj v susednej dedine Hermanovce. V osade sa krížovej cesty zúčastnilo 23 účinkujúcich a z dediny v muzikáli účinkovalo 11 účinkujúcich pod vedením s. Silvie Zábavovej, s. Ráchel Chovancovej a s. Antónie Rusnákovej. Text a kulisy, ako aj kostýmy pripravovali sestry CJ, hudbu kantorka S. Ružbarská.
· členovia O.Z.Jarovnice pod vedením sestier Congregatio Jesu aj v r. 2017 pripravili rómsky kostol na slávenie Veľkej noci. s. Ráchel Chovancová viedla troch dobrovoľníkov a zbor Romane Jilé pri príprave pašiového spevu, ktorý si veriaci mohli v rómskom kostole vypočuť na Kvetnú nedeľu a vo Veľký Piatok. Aktivační pracovníci a dobrovoľníci pomáhali sestrám pri upratovaní kostola, zdobení Božieho hrobu, so žehlením oltárnych plachiet a s kvetinovou výzdobou, ktorú viedla s. Silvia Zábavová CJ.
· 28.-30.4.2017 sa pod vedením sestier CJ v rámci O.Z.Jarovnice a rómskych dobrovoľníkov uskutočnil duchovno-zábavno-športovo-vzdelávací výlet v Bijacovciach s najlepšími účastníkmi voľno-časových aktivít. Výletu sa zúčastnilo 22 rómskych detí a mladých a 5 rómskych animátorov. Okrem duchovnej formácie, súťaží, nočnej hry, či zábavného večera, sa mladí dozvedeli aj pri návšteve Spišského hradu viac z našej histórie.
· 6.5.2017 sme sa zúčastnili s našimi rómskymi animátormi a rómskymi aj slovenskými veriacimi z farnosti Jarovnice na púti Rádia Lumen v Krakowe. 
· vďaka našim 10 dobrovoľníkom a jednému pánovi z dediny sa začiatkom mája podarilo vyčistiť odpadový systém pri rómskom kostole.
· 7.5.2017 sme strávili s našimi hlavnými rómskymi a slovenskými miništrantami v Košickom seminári, kde sa konal pri príležitosti sviatku Dobrého Pastiera Deň otvorených dverí. 6-ti hlavní miništranti si mohli zahrať volejbal, pozrieť si celý seminár, divadelné predstavenie a zábavný program, ktorí si pre nich pripravili bohoslovci.
· od 11.-13.5. 2017 sme v našich radoch privítali na návšteve doktorandku Karlovej Univerzity, s ktorou sme dohodli možnú účasť študentov na praxi. Zúčastnila sa s našimi 14-timi dobrovoľníkmi zbierania zimozelene v lese, ktorú sme potom s aktivačnými pracovníkmi viazali do kytičiek na prípravu výzdoby pre odpustovú slávnosť Fatimskej Panny Márie v rómskom kostole v osade.
· 12.5.2017 sa doktorandka zúčastnila prednášky pre birmovancov a mladých z farnosti vo Veľkom Šariši, ktorú viedla s. Ráchel Chovancová CJ.
· 12.5.2017 sa pod vedením s. Silvie Zábavovej CJ uskutočnila výzdoba a upratovanie rómskeho kostola, pri ktorej jej pomáhali rómski birmovanci a aktivační pracovníci O.Z.Jarovnice
· počas týždňa sa pod vedením s. Ráchel a s. Silvie CJ v spolupráci so zborom Romane Jilé konali aj nácviky na akadémiu, ktorú mladí a deti z divadelného krúžku zahrali veriacim v deň odpustovej slávnosti 14.5.2017 v rómskom kostole. Po odpustovej slávnosti sa konala za doprovodu Zboru Romane Jilé a pod vedením sestier CJ každoročná procesia so sochou Panny Márie po osade.
· 27.5.2017 sa uskutočnila birmovka v rómskom kostole, ktorú predchádzalo tiež upratovanie v spolupráci s aktivačnými a birmovancami, zdobenie kostola v spolupráci s rómskymi ženami zo stretiek a príprava birmovancov k sv. spovedi a nácviky s birmovancami a zborom Romane Jilé, ktorý celú liturgiu doprevádzal. Všetky tieto aktivity viedli sestry Congregatio Jesu – s. Silvia, s. Ráchel a s. Antónia.
· okrem birmovancov, sa sestry CJ Jarovnice stretávali aj s rómskymi ženami na stretnutiach, ktoré prebiehali v pondelky a v stredy. Sestry Silvia, Ráchel a Antónia s týmito ženami preberali rôzne témy, ktoré sa týkali pozdvihnutia hodnoty a postavenia rómskej ženy v rodine a v spoločnosti, cez príklady rôznych žien zo sveta a z Biblie sa preberali na spoločných stretnutiach, ale aj pri individuálnych poradenstvách a rozhovoroch hodnoty a vlastnosti, ktoré si každá zo žien môže osvojiť.
· 4. a 11.6.2017 prijalo spolu 52 mladých z osady 1. sv. prijímanie. Nácviky, pomoc pri príprave k sv. spovedi, upratovanie, zdobenie kostola, vypratie rovnošiat a ich požehlenie, aj to mali na starosti sestry CJ a ich spolupracovníci – aktivační, dobrovoľníci a rómske ženy.
· Sviatok Najsvätejšieho Kristovho Tela a Krvi sme oslávili tradične procesiou po osade a prípravou 5-ich oltárikov, ktoré si na starosť zobrali sestry CJ a poverili nimi rómske rodiny. Procesiu doprevádzal náš mládežnícky zbor Romane Jilé.
· 8.7.2017 sa uskutočnila pravidelná súťaž našich tanečných skupín – v r. 2017 ich bolo spolu 21. Ale len 10 tých najlepších bude vystupovať pred celou dedinou v kultúrnom dome Jarovnice.
· 11.7.2017 sme na Drienici zorganizovali rozlúčkový bowling našich rómskych miništrantov s pánom kaplánom, ktorý zo služby vo farnosti po 5-tich rokoch odchádzal.
· 14.7.2017 si naši rómski dobrovoľníci po sv. omši pripravili rozlúčkový program s pánom kaplánom aj v rómskom kostole. Po sv. omši mu pred mnohými veriacimi kládli zábavné otázky, zaspievali pieseň zloženú pre neho a odovzdali spomienkový darček v podobe básne pre neho  a vecného daru.
· 10. najlepších tanečných skupín vystúpilo 20.7.2017 na záverečnom vystúpení v kultúrnom dome.
· v júli prebehlo aj rozlúčkové stretnutie so všetkými členmi detského rómskeho zboru, ktorý v r. 2017 doprevádzal každý utorok pod vedením s. Ráchel CJ a dobrovoľníkov O.Z.Jarovnice (gitaristi, bubon, spev) navštevovalo 34 mladých a detí.
· v júli sa mladí zo Zboru Romane Jilé zúčastnili aj natáčania klipu k jednej z piesní v projekte BARARAS,
· od 17.7.-21.7.2017 sa v Bzenove uskutočnil detský prázdninový tábor pod vedením bohoslovcov pre 45 detí od 10-14 rokov z Jarovníc, Giraltoviec a Kračúnoviec, ktorý sme finančne a vecne podporili.
· 13.8.2017 sme sa spolu s 258 Rómami (5 autobusov) zúčastnili na rómskej púti v Gaboltove, kde náš zbor Romane Jilé spolu s pásmom BARARAS vystupoval. Počas púte nechýbali ani osobné rozhovory a poradenstvo, ktoré členovia O.Z.Jarovnice vždy radi ponúknu.
· 4.9.2017 sme sa zúčastnili prvého plánovacieho stretnutia platformy SAVORE, ktorej členkou a spoluiniciátorkou sa stala aj s. Silvia Zábavová CJ
· po prázdninách sa opäť rozbehli voľno-časové aktivity a 17.9.2017 sa tradične konala odpustová akadémia v Močidľanoch, ktorú si s mladými pripravila s. Ráchel a s. Antónia. Hlavnou témou akadémie bola téma nádeje. Po akadémii sme strávili poobedňajší čas v jednej rodine vo farnosti.
· 10.10.2017 sme v priestoroch nášho Pastoračného centra č. d. 80 privítali rómskych zdravotných asistentov. Dve dobrovoľníčky nášho O.Z.Jarovnice totiž túto činnosť tiež v rómskej osade Jarovnice vykonávajú.
· 17.10.2017 sme sa spolu s rómskymi deťmi a mladými a členmi detského zboru a voľno-časových aktivít zapojili do akcie „Milión detí sa modlí ruženec“, ktorú organizuje ACN Slovensko. Modlitbou ruženca pred detskou sv. omšou v osade sme vyprosovali pokoj a jednotu v celom svete.
· 31.10.2017 prebehlo v priestoroch nášho Pastoračného centra č.d.80 ďalšie zo stretnutí zdravotníckych asistentov.
· 7.11.2017 sa s. Silvia Zábavová CJ ako členka Rady pastorácie Rómov zúčastnila ďalšieho zo zasadnutí Rady na ABÚ v Košiciach,
· 9.11.2017 sa naši aktivační pracovníci pustili do čistenia „orieškovej úrody“,
· 10.11.2017 prebehlo natáčanie relácie do TV LUX a 21.11.2017 sa aj v relácii Doma je doma vysielalo.
· 11.11.2017 sa začal nacvičovať vianočný vlastne vytvorený muzikál s mladými a deťmi z dediny. 
· 3.12.2017 sa v rómskej osade na naše pozvanie uskutočnila v rómskom kostole pre veriacich prednáška sestier Vincentiek o prehĺbení viery, upevňovaní rodín a svedectvách z podomovej návštevy Kaplniek Zázračnej Panny Márie Fatimskej.
· 9.-10.12.2017 sme cestovali do Bratislavy – farnosti Teplická, aby sme aj tento rok ponúkli za dobrovoľný príspevok výrobky sestier CJ a rómskych aj slovenských dievčat a žien z krúžku šikovných rúk.
· 12.12.2017 sme vo farskom kostole zorganizovali na žiadosť modlitbového spoločenstva Kruciáta pre všetkých veriacich farnosti prednášku s. Veroniky Barátovej z Komunity Blahoslavenstiev o nástrahách závislostí. Po prednáške sme zorganizovali pohostenie pre členov Kruciáta, aby sa so s. Veronikou mohli ešte osobnejšie porozprávať.
· od 15.-17.12.2017 sme v Bijacovciach pod vedením p. Martina Halčáka SJ zorganizovali duchovnú obnovu pre ženy z dediny, ktoré sa stretávali počas roka na stretnutiach so sestrami CJ. Žena – matka, nevesta, dcéra a priateľka – bola hlavnou témou obnovy.
· 19.12.2017 sme v spolupráci s vysokoškolákmi a mladými z ACM Prešov pripravili pre deti a mladých v rómskom kostole po detskej sv. omši predvianočné stretnutie. Mladí si pripravili náučné scénky a spolu s mladými a deťmi si zaspievali vianočné koledy a na oplátku mladí a deti z rómskeho detského zboru naučili vysokoškolákov niektoré piesne v rómskom jazyku. Milé stretnutie sa skončilo posedením na fare.
· 24.12.2017 sa tradične konala predpolnočná vianočná akadémia v osade, ktorú si spolu s 25-timi mladými a deťmi z krúžku divadla pripravila s. Ráchel CJ spolu s pomocou zboru Romane Jilé. Vianočná akadémia s názvom: Na ceste do Betlehema, bola plná kolied a spevu, ktorý sprítomňoval atmosféru Vianoc a narodenia Pána. 
· 25.12.2017 sa v dedine uskutočnil muzikál s názvom „Božie dieťa“, ktorého sa zúčastnilo 29 detí a mladých z dediny. Text muzikálu napísala s. Silvia a hudbu zložila kantorka S. Ružbarská.

[bookmark: _GoBack]VŠETKÝM NAŠIM DOBRODINCOM, KTORÍ MODLITBOU, VECNE, ČI FINANČNE PRISPIEVAJÚ NA AKTIVITY OBČIANSKEHO ZDRUŽENIA VYSLOVUJEME VRÚCNE ĎAKUJEME A ZAHŔŇAME ICH DO SVOJICH MODLITIEB.

Snažíme sa, aby sa mladí aj dospelí Rómovia finančne a prakticky zapájali do aktivít O.Z.Jarovnice a spolupodieľali sa na organizovaní a priebehu rôznych činností. Naše výrobky z krúžku šikovných rúk ponúkame za dobrovoľný príspevok (dar). Na kultúrno-poznávacie výlety, školenia, či duchovné obnovy si tak sami Rómovia nielen finančne, ale aj svojou činnosťou sami prispievajú. Dávame im tým najavo, že sú schopní, tiež Bohom obdarovaní a počítame s ich darmi a schopnosťami pri našej spoločnej spolupráci. Hodnota človeka je najvyššou hodnotou a ak mu všetko dávame zdarma, dávame mu, hoci neúmyselne, najavo, že je neschopný a že s ním nepočítame. A tak sa našou činnosťou snažíme takémuto zaužívanému, nesprávnemu a neúctivému spôsobu „pomoci“ predchádzať.

